ΤΕΛΕΥΤΑΙΑ ΕΝΗΜΕΡΩΣΗ: 21:47



Του Σπύρου Δημητρέλη



Την επέκταση της δανειακής σύμβασης κατά τέσσερις μήνες φέρονται να συμφώνησαν Ελλάδα και πιστωτές. Κυβερνητικές πηγές από τις Βρυξέλλες ωστόσο σημειώνουν πως δεν θα υπάρχουν νέα μέτρα λιτότητας. Μέχρι τη Δευτέρα πάντως η ελληνική κυβέρνηση θα πρέπει να υποβάλει λεπτομερές υπόμνημα με τις μεταρρυθμίσεις που δεσμεύεται να κάνει. Οι ίδιες πηγές υποστηρίζουν ότι οι μεταρρυθμίσεις δεν θα σχετίζονται με τα όσα προέβλεπε το μνημόνιο και τα μέτρα λιτότητας.



Πηγές του Μεγάρου Μαξίμου μάλιστα διευκρίνιζαν ότι οι μεταρρυθμίσεις που συμφωνούνται αφορούν καταρχήν την πάταξη της φοροδιαφυγής και της διαφθοράς ενώ "παγώνουν" ταυτόχρονα τα "εξωφρενικά" κατά την ελληνική κυβέρνηση, πρωτογενή πλεονάσματα που υπολογίζονταν έως σήμερα.



Παράλληλα, ίδιες πηγές αναφέρουν ότι η συμφωνία περιλαμβάνει στις μεταρρυθμίσεις την ανασυγκρότηση της δημόσιας διοίκησης καθώς και τα μέτρα για την αντιμετώπιση της ανθρωπιστικής κρίσης.



Κυβερνητικές πηγές από τις Βρυξέλλες υποστηρίζουν ότι η πέμπτη αξιολόγηση του υφιστάμενου προγράμματος δεν πρόκειται να πραγματοποιηθεί. Ενώ συμπληρώνουν ότι θα γίνει αξιολόγηση από τους θεσμούς (ΕΕ, ΔΝΤ, ΕΚΤ) επί των παρεμβάσεων που θα περιλαμβάνονται στο υπόμνημα που θα υποβάλει η ελληνική κυβέρνηση έως τη Δευτέρα.



Σύμφωνα με τις ίδιες πηγές κατά τη διάρκεια του τετραμήνου θα γίνει «περιορισμένη εφαρμογή» των εξαγγελιών της κυβέρνησης, ενώ σημειώνουν ότι δεν θα υπάρξουν παρεμβάσεις οι οποίες θα επηρεάζουν το περιεχόμενο του σημερινού κοινού ανακοινωθέντος.



Σύμφωνα με πληροφορίες από την αίθουσα του Eurogroup Πορτογαλία και Ισπανία επιχείρησαν να μπλοκάρουν τη συμφωνία αλλά όπως λένε ελληνικές πηγές «οι προσπάθειες δεν ευοδώθηκαν»



Πηγές της γερμανικής αποστολής στις Βρυξέλλες σημείωναν εν τω μεταξύ: συμφωνήσαμε σε ένα κείμενο δυο σελίδων. Κάποιες λεπτομέρειες θα οριστικοποιηθούν τις επόμενες ημέρες.



Θετικό τόνο για την πορεία των διαπραγματεύσεων δίνει και ο Επίτροπος Οικονομικών Pierre Moscovici, ο οποίος πριν λίγα λεπτά απο τον επίσημο λογαριασμό του στο twitter έγραψε "Προχωράμε μπροστά"

On avance, on avance, on avance.. — Pierre Moscovici (@pierremoscovici) February 20, 2015

Λίγο μετά την έναρξη του Eurogroup, κυβερνητικές πηγές από τις Βρυξέλλες δήλωσαν πως μετά από 4,5 ώρες συνεχών διαβουλεύσεων φαίνεται να διαμορφώνονται οι συνθήκες συμφωνίας. Φαίνεται να υπάρχει συμφωνία η οποία μπορεί να διατυπωθεί σε κείμενο, σημείωναν οι ίδιες πηγές. Και συμπλήρωσαν: Δεν φαίνεται να υπάρχει κάποιο ιδιαίτερο πρόβλημα, ενώ το Eurogroup δεν αναμένεται να διαρκέσει πολύ.



Κοινοτικές πηγές από τις Βρυξέλλες από την πλευρά τους υπογράμμιζαν λίγο νωρίτερα ότι “τώρα ξεκίνησε η συνεδρίαση και δεν υπάρχουν σαφείς ενδείξεις για την κατεύθυνση που πρόκειται να πάρει η συζήτηση”, αναφέροντας όμως ότι φαίνεται να υπάρχει πρόθεση για συμφωνία.



Πληροφορίες κάνουν λόγο για ισχυρή στήριξη της πλευράς της Ευρωπαϊκής Επιτροπής στο ελληνικό αίτημα αλλά και αρκετών υπουργών Οικονομικών.



Αλλες πληροφορίες σημειώνουν πως δεν τίθεται θέμα να υπάρξει τηλεδιάσκεψη του Eurogroup ή Σύνοδος Κορυφής μέσα στο Σαββατοκύριακο.



Σύμφωνα με τους Financial Times, οι διαπραγματεύσεις που προηγήθηκαν μεταξύ των «βασικών παικτών» έχουν δημιουργήσει μία κοινή ανακοίνωση για την επέκταση της ελληνικής διάσωσης, σύμφωνα με έναν αξιωματούχο της ευρωζώνης.



Το κείμενο πρέπει τώρα να παρουσιαστεί και στους υπόλοιπους, πλην της Ελλάδος, 18 υπουργούς Οικονομικών της Ευρωζώνης για έγκριση. «Θα είναι γρήγορη» δήλωσε ο αξιωματούχος στους FT.



Ωστόσο, σύμφωνα με το Dow Jones ένας Ευρωπαίος αξιωματούχος δήλωσε οι συζητήσεις για τις διατυπώσεις της κοινής ανακοίνωσης είναι ακόμη σε εξέλιξη. Επίσης δύο Ευρωπαίοι αξιωματούχοι αρνήθηκαν να επιβεβαιώσουν ότι έχει επιτευχθεί συναίνεση σχετικά με την ανακοίνωση. «Υπάρχουν 19 κράτη-μέλη» δήλωσε ένας εξ αυτών στο ειδησεογραφικό πρακτορείο. «Πρέπει όλοι να συμφωνήσουμε».



Επίσης, το Dow Jones Newswires αναφέρει ότι ο αξιωματούχος συνιστά προσοχή καθώς το προσχέδιο της ανακοίνωσης μπορεί να αλλάξει, καθώς και ότι το draft προβλέπει την αξιολόγηση της τρόικας για τα ελληνικά μέτρα, μέχρι τον Απρίλιο.



Σημειώνεται ότι η συνέντευξη Τύπου του Eurogroup σύμφωνα με νεώτερη ενημέρωση μεταφέρεται για τις 22:00 (ώρα Ελλάδας) από τις 21:00 που ήταν αρχικά προγραμματισμένη.



Υπάρχει κάποιο περιθώριο αισιοδοξίας, αλλά θα είναι πολύ δύσκολη η επίτευξη λύσης, είχε δηλώσει λίγο νωρίτερα ο πρόεδρος του Eurogroup, Jeroen Dijsselbloem κι ενώ βρισκόταν σε εξέλιξη ένα μπαράζ επαφών το οποίο και είχε σαν αποτέλεσμα η συνεδρίαση των υπουργών Οικονομικών της Ευρωζώνης να ξεκινήσει με καθυστέρηση τριών ωρών. Μιλάω στους βασικούς “παίκτες” προσπαθώντας να βρεθεί μια λύση, δήλωσε χαρακτηριστικά ο κ. Dijsselbloem, ενώ έκανε λόγο για δύσκολες διαπραγματεύσεις ενόψει. "Ελπίζω να σας ανακοινώσουμε ένα αποτέλεσμα σε λίγες ώρες, κατέληξε".



Οι επαφές εναλλάσσονταν μεταξύ της επικεφαλής του ΔΝΤ, Christine Lagarde, του Γερμανού υπουργού Οικονομικών, W. Schaeuble, του επικεφαλής του Eurogroup, J. Dijsselbloem, του Επιτρόπου Pierre Moscovici, καθώς και του Έλληνα υπουργού Οικονομικών, Γιάνη Βαρουφάκη πριν τη συνεδρίαση του Eurogroup.